কাতিফ ধর্ষণ কাণ্ড

**কাতিফ ধর্ষণ কাণ্ড** () হল একটি বহুল আলোচিত গণধর্ষণের ঘটনা। ভুক্তভোগীরা ছিলেন কাতিফ (পূর্ব প্রদেশ, সৌদি আরব) অঞ্চলের একজন শিয়া তরুণী এবং তাঁর পুরুষ সঙ্গী, যাঁদের ২০০৬ সালের মাঝামাঝি সময়ে সাতজন সৌদি পুরুষ অপহরণ করে এবং গণধর্ষণ করে। একটি সৌদি শরিয়া আদালত অভিযুক্তদের মধ্যে চারজনকে ১০০ থেকে ১,০০০ পর্যন্ত বেত্রাঘাত এবং দশ বছর পর্যন্ত বিভিন্ন মেয়াদের কারাদণ্ড প্রদান করে। পাশাপাশি, আদালত ভুক্তভোগী দুজনকেও একটি পার্ক করা গাড়িতে "অসম্পর্কিত পুরুষের সাথে নির্জনে অবস্থান করার" অপরাধে ছয় মাসের কারাদণ্ড এবং ৯০টি করে বেত্রাঘাতের নির্দেশ দেয়। ২০০৭ সালের শেষের দিকে আপিল আদালত ভুক্তভোগীদের শাস্তি দ্বিগুণ করে; কারণ হিসেবে আন্তর্জাতিক সংবাদমাধ্যমে এই ঘটনার ব্যাপক প্রচার, সৌদি আরবে নারীদের প্রতি আচরণ এবং সৌদি বিচার ব্যবস্থার সমালোচনাকে দায়ী করা হয়। ২০০৭ সালের ডিসেম্বরে, সৌদি নরপতি আবদুল্লাহ ভুক্তভোগী দুজনকে সরকারিভাবে মার্জনা (ক্ষমা) প্রদর্শন করেন। তিনি উল্লেখ করেন যে, জনকল্যাণের স্বার্থে "বিবেচনামূলক" শাস্তি সংশোধন করার পরম ক্ষমতা তার রয়েছে; যদিও এই মার্জনা সৌদি বিচার ব্যবস্থা বা রায়ের ন্যায্যতার প্রতি কোনও আস্থার অভাব নির্দেশ করে না।

## ধর্ষণ
নিগৃহীতা তরুণী হিউম্যান রাইটস ওয়াচ এবং অ্যাসোসিয়েটেড প্রেসের সাংবাদিক ফরিদা ডিফকে জানিয়েছেন:আমি যখন দশ বছরের ছিলাম তখন থেকে তাকে চিনতাম, কিন্তু আমাদের পরিচয় ছিল কেবল দূরালাপনরি (টেলিফোন) কথোপকথনের মাধ্যমে; তাঁর কণ্ঠস্বরটুকুই ছিল আমার একমাত্র সম্বল। পরবর্তীতে সে আমাকে হুমকি দেয় যে, আমি যদি নিজের একটি ছবি তাকে না দিই, তবে সে আমার পরিবারকে সব জানিয়ে দেবে। কয়েকমাস পর, যখন আমার বিবাহ ঠিক হয়, আমি তার কাছে ছবিটি ফেরত চাই। আমরা আমার বাড়ি থেকে পনেরো মিনিট দূরত্বের 'সিটি প্লাজা' বিপণি বিতানের কাছে দেখা করতে সম্মত হই। আমরা যখন ফিরছিলাম, ঠিক তাঁর গাড়ির সামনে একটি গাড়ি এসে থামল এবং সেখান থেকে দুজন ছুরিধারী ব্যক্তি বেরিয়ে এল। আমি তাকে দরজা না খোলার জন্য অনুরোধ করলাম, কিন্তু সে দরজা খুলে দিল এবং আমি আর্তনাদ করে উঠলাম। তারা আমাদের দীর্ঘক্ষণ গাড়ি চালিয়ে নিয়ে গেল এবং আমাদের মাথা নিচু করে রাখতে বাধ্য করল। গন্তব্যে পৌঁছানোর পর আমি প্রচুর খেজুর গাছ দেখতে পেলাম। তারা আমাকে একটি অন্ধকার স্থানে নিয়ে গিয়ে বস্ত্রহরণে বাধ্য করল। প্রথম ব্যক্তিটি ছড়িকাঘাতে আমাকে ধর্ষণ করল। সে আমাকে ধ্বংস করে দিল। আমি পালানোর কথা ভাবছিলাম, কিন্তু এই অবস্থায় আমি কোথায় বা যেতাম? এরপর আরেকজন এসে একই পৈশাচিকতা চালাল। আমি প্রায় মূর্ছা যাচ্ছিলাম। দুই ঘণ্টারও বেশি সময় ধরে আমি তাঁদের কাছে আমাকে ছেড়ে দেওয়ার জন্য অনুনয় করলাম, ভিক্ষা চাইলাম। তৃতীয় ব্যক্তিটি ছিল অত্যন্ত হিংস্র এবং চতুর্থজন আমাকে প্রায় শ্বাসরোধ করে মেরে ফেলছিল। পঞ্চম এবং ষষ্ঠ ব্যক্তি ছিল আরও পাশবিক। সপ্তম ব্যক্তি যখন শেষ করল, তখন আমি আর নিজের অস্তিত্ব অনুভব করতে পারছিলাম না। সে এতটাই স্থূল ছিল যে আমার শ্বাস নিতে কষ্ট হচ্ছিল। এরপর তারা সকলেই পুনরায় একই কাজ করল। যখন তারা আমাকে বাড়ির সামনে নামিয়ে দিল, আমি হাঁটতে পারছিলাম না। আমার জননী দরজা খুলে আমাকে অসুস্থ দেখাচ্ছে বলে মন্তব্য করলেন। আমি কাউকেই কিছু বলতে পারলাম না এবং পুরো এক সপ্তাহ অন্নগ্রহণ করতে পারিনি; পরবর্তীতে আমি চিকিৎসালযয়ে গমন করি।

অন্যান্য সাক্ষাৎকারে, ভুক্তভোগীর আত্মীয়রা আরও জানিয়েছেন যে, আক্রমণকারীরা ধর্ষণের সময় তোলা ছবি ব্যবহার করে তাদের উপহাস করত। ভুক্তভোগীর মুঠোফোন থেকে প্রাপ্ত নম্বর ব্যবহার করে তারা তাকে এবং তার পরিবারকে হুমকি প্রদান করত। এই সাক্ষাৎকারগুলোর কিছু অংশ *সাইদাতি* পত্রিকায় প্রকাশিত হয়েছিল।

## আদালতের পর্যবেক্ষণ ও রায়

### প্রথম রায়
আক্রমণের চার মাস পর, ভুক্তভোগী নারী ও তার পতি, তাদের আইনজীবীর পরামর্শে বিষয়টি আদালতের গোচরে আনার সিদ্ধান্ত নেন। ২০০৬ সালের অক্টোবরে বিচারের দিন ধার্য করা হয় এবং "অসম্পর্কিত পুরুষের সাথে নির্জনে অবস্থান করার" অপরাধে তাঁকে ৯০টি বেত্রাঘাতের দণ্ড দেওয়া হয়, যা কঠোর ওয়াহাবি আইনশাস্ত্রে একটি অপরাধ হিসেবে গণ্য।
সৌদি বিচারকরা শরিয়া আইনের নিজস্ব ব্যাখ্যার ভিত্তিতে বিচারালয়ে সিদ্ধান্ত গ্রহণ করেন, যা সৌদি আইনের ভিত্তি।
যেহেতু বিচারকদের আইনের ব্যাখ্যা কোনও লিখিত আইনি বিধির ওপর ভিত্তি করে নয়, তাই বিচারকদের সিদ্ধান্তে প্রায়শই অসামঞ্জস্য পরিলক্ষিত হয়; এই ব্যবস্থা তার অসঙ্গতির জন্য অভ্যন্তরীণ এবং আন্তর্জাতিক মহলে তীব্র সমালোচনার জন্ম দিয়েছে।

### আপিল
আপিলের পর, সুপ্রিম জুডিশিয়াল কাউন্সিল পুনর্বিচারের অনুমতি দেয়। আদালতের দ্বিতীয় রায় সৌদি আরব এবং সমগ্র বিশ্বে শিরোনাম হয়ে ওঠে। ২০০৭ সালের ১৩ নভেম্বর, কাতিফ আদালত উভয় ভুক্তভোগীকে ছয় মাসের কারাদণ্ড এবং ২০০টি বেত্রাঘাতের দণ্ড প্রদান করে। সৌদি বিচার মন্ত্রণালয় আনুষ্ঠানিকভাবে বিবৃতি দেয় যে, নারীর শাস্তি (যা মূলত অসম্পর্কিত পুরুষের সাথে থাকার কারণে ছিল) বৃদ্ধি করা হয়েছে কারণ তিনি স্বীকার করেছেন যে তিনি বিবাহবহির্ভূত সম্পর্কে লিপ্ত ছিলেন এবং সেই পুরুষকে তিনি স্বেচ্ছায় ছবি দিয়েছিলেন।
যেহেতু ব্যভিচার সৌদি আরবে একটি অপরাধ, তাই ব্যভিচার করা এবং ধর্ষণের পরিস্থিতি সম্পর্কে পুলিশের কাছে মিথ্যাচারের অভিযোগে তাঁর শাস্তি বৃদ্ধি করা হয়। "সৌদি বিচার মন্ত্রী এই ঘটনায় নারীর ভূমিকা নিয়ে সংবাদমাধ্যমের প্রতিবেদনগুলোর বিষয়ে খেদ প্রকাশ করেছেন, যা ভুল তথ্য প্রচার করছে এবং অন্যায়ভাবে তাঁকে রক্ষা করার চেষ্টা করছে।"

অপহরণ ও দুই ভুক্তভোগীকে বারবার ধর্ষণের দায়ে দোষী সাব্যস্ত সাতজন পুরুষের শাস্তিও বৃদ্ধি করে প্রত্যেককে দুই থেকে দশ বছরের কারাদণ্ড এবং ১০০০টি পর্যন্ত বেত্রাঘাতের নির্দেশ দেওয়া হয়। আক্রমণকারীদের মৃত্যুদণ্ড (যা ধর্ষণের স্বাভাবিক শাস্তি) দেওয়া হয়নি কারণ বিচার মন্ত্রণালয়ের মতে, কোনও সাক্ষী ছিল না এবং ধর্ষকদের প্রাথমিক স্বীকারোক্তি প্রত্যাহার করা হয়েছিল।

### ভুক্তভোগীর আইনজীবীর অপসারণ
অন্যান্য সংবাদের উৎসের মধ্যে, *[[দ্য গার্ডিয়ান]]* ২০০৭ সালের ১৭ নভেম্বর প্রতিবেদন প্রকাশ করে যে, "ভুক্তভোগীর আইনজীবী আল-লাহেমের সমালোচকরা তাকে 'কাফের' এবং 'সমকামীদের আইনজীবী' বলে অভিহিত করেছে। অতীতে তাঁকে কারারুদ্ধ করা হয়েছিল এবং বিদেশে ভ্রমণে নিষেধাজ্ঞা জারি করা হয়েছিল।

সৌদি আরবের মানবাধিকার সংক্রান্ত মামলায় নিবেদিত আইনজীবী আবদুল রহমান আল-লাহেম-কে বিচারকরা "আদালতের কাজে ব্যাঘাত সৃষ্টিকারী", "অশ্রদ্ধাশীল" এবং "আদালতের পদ্ধতি সম্পর্কে অজ্ঞ" বলে অভিযুক্ত করেন এবং এর ফলে তাঁর লাইসেন্স (ওকালতনামা) স্থগিত করা হয়।

বিচার বিভাগের সমালোচনা এবং সংবাদমাধ্যমে প্রকাশ্যে প্রচারণা চালানোর অভিযোগে তাঁকে ২০০৭ সালের ৫ ডিসেম্বর বিচার মন্ত্রণালয়ে একটি শৃঙ্খলা রক্ষা কমিটির সামনে হাজির হওয়ার নির্দেশ দেওয়া হয়।

মানবাধিকার সংস্থা অ্যামনেস্টি ইন্টারন্যাশনাল এবং মিডল ইস্ট অ্যান্ড নর্থ আফ্রিকা প্রোগ্রাম আল-লাহেমের ওপর এই নির্যাতনের তীব্র নিন্দা জানায়।

রিয়াদে বিচার মন্ত্রণালয়ে একটি শৃঙ্খলা রক্ষা কমিটির সামনে রুদ্ধদ্বার শুনানিতে আইনজীবী খালেদ আল-মুতাইরি আল-লাহেমের প্রতিনিধিত্ব করেন। এই কমিটিতে দুজন বিচারক এবং একজন আইনজীবী ছিলেন। শুনানিটি অনির্দিষ্টকালের জন্য স্থগিত করা হয় এবং ২০০৮ সালের ১৯ জানুয়ারি আল-লাহেমের লাইসেন্স তাঁকে ফেরত দেওয়া হয় (যা ২০০৭ সালের ১৪ নভেম্বর বাজেয়াপ্ত করা হয়েছিল), যদিও মামলাটি পুনরায় চালু হওয়ার ঝুঁকি রয়ে গেছে। আল-লাহেম এ বিষয়ে মন্তব্য করতে অস্বীকার করেন।

## সংবাদমাধ্যমের মনোযোগ
একটি বিশেষ প্রতিবেদনে, লেবানিজ ব্রডকাস্টিং কর্পোরেশন চ্যানেল এই মামলাটি সম্প্রচার করে, যা অনেক সৌদি দর্শকের কাছে অত্যন্ত প্রত্যাশিত ছিল। অনুষ্ঠানে আল-লাহেম এবং বিচার মন্ত্রণালয়ের পরামর্শক ও প্রাক্তন বিচারক আবদুল-মহসেন আল-ওবাইকানের মধ্যে একটি সরাসরি বিতর্ক সম্প্রচারিত হয়। ভুক্তভোগী নারীর পতি দূরালাপনীর মাধ্যমে এতে অংশগ্রহণ করেন। স্বামী তাঁর স্ত্রীকে সমর্থন করে বলেন: "তথাকথিত 'প্রতারক স্ত্রী'কে রক্ষা করার জন্য আমার পৌরুষ বা আরব পুরুষের সম্মানের কোনও অভাব ঘটেনি।" তিনি আরও বলেন, "আমি মনে করি এই বিপর্যয়ের মুহূর্তে ওই লোকটির সাথে দেখা করে সে ভুল বিচারের পরিচয় দিয়েছে, কিন্তু আপনি [আল-ওবাইকান] বা অন্য কেউ কীভাবে বলতে পারেন যে সে ব্যভিচার করেছে?" অন্যান্য সাক্ষাৎকারে তিনি তাঁর স্ত্রীর প্রতি আরও সমর্থন ব্যক্ত করেন এবং বলেন যে, "কঠোর শাস্তির মুখোমুখি হওয়া সত্ত্বেও সে যখন ন্যায়বিচারের দাবিতে অনড় থাকল, তখন সে আমাকে বিস্মিত করেছিল।" তিনি তাঁর স্ত্রীর অবনতিশীল শারীরিক ও মানসিক স্বাস্থ্য নিয়েও উদ্বেগ প্রকাশ করেন।

২০০৭ সালের নভেম্বরের শেষ দিকে, তাঁকে কার্যত গৃহবন্দী করে রাখা হয় এবং কথা বলার ওপর নিষেধাজ্ঞা জারি করা হয়, অন্যথায় যে কোনও সময় তাঁকে হেফাজতে নেওয়ার ঝুঁকি ছিল। তাঁর পরিবারের গতিবিধির ওপর ধর্মীয় পুলিশ নজরদারি চালাচ্ছিল এবং তাঁদের দূরালাপনীতে আড়ি পাতা হচ্ছিল।

## রাজকীয় মার্জনা
২০০৭ সালের ১৭ ডিসেম্বর, সৌদি সংবাদমাধ্যমগুলো প্রতিবেদন প্রকাশ করে যে, রাজা আবদুল্লাহ ওই নারীর জন্য মার্জনা বা ক্ষমা ঘোষণা করেছেন। তিনি উল্লেখ করেন যে, নরপতি হিসেবে জনকল্যাণের স্বার্থে "বিবেচনামূলক" শাস্তি (যে শাস্তিগুলো ইসলামি আইনি বিধানে স্পষ্টভাবে নির্ধারিত নয়) রদ করার পরম ক্ষমতা তাঁর রয়েছে। তবে, তিনি দৃঢ়তার সাথে বলেন যে, এই ক্ষমা সৌদি বিচার ব্যবস্থা বা প্রাথমিক রায়ের প্রতি কোনও আস্থার অভাব নির্দেশ করে না এবং প্রকৃতপক্ষে রাজা বিশ্বাস করেন যে "রায়গুলো ছিল ন্যায়সংগত এবং সুষ্ঠু।"

যদিও ভুক্তভোগী এই ক্ষমাকে স্বাগত জানিয়েছিলেন, মানবাধিকার কর্মীরা উদ্বেগ প্রকাশ করেছিলেন যে এটি সমস্যার কোনও ব্যবহারিক সমাধান নয়, কারণ "ক্ষমা প্রদর্শনের অর্থ হল তিনি কিছু ভুল করেছিলেন এবং পরে তাঁকে দয়া করে ক্ষমা করা হয়েছে।" তাঁরা আইন সংস্কার এবং ধর্ষণ ও ব্যভিচারের মধ্যে পার্থক্যকারী স্পষ্ট আইনি বিধানের দাবি জানান, কারণ এমন অনেক অনুরূপ ঘটনা রয়েছে যা আন্তর্জাতিক স্তরে এমন প্রচার পায় না এবং প্রতিটি ভুক্তভোগী পরবর্তীতে রাজকীয় মার্জনা লাভ করবেন না।

## জনসাধারণের প্রতিক্রিয়া
* হিউম্যান রাইটস ওয়াচ: হিউম্যান রাইটস ওয়াচ সৌদি রাজা আবদুল্লাহ বিন আবদুল আজিজ-এর কাছে অবিলম্বে রায় বাতিল করার, ধর্ষণ ভুক্তভোগীর বিরুদ্ধে সমস্ত অভিযোগ প্রত্যাহার করার এবং আদালতকে তার আইনজীবীর হয়রানি বন্ধ করার নির্দেশ দেওয়ার আহ্বান জানায়।
* তৎকালীন সেনেটর হিলারি ক্লিনটন: "সর্বশেষ উদাহরণ হল ২০০টি বেত্রাঘাতের শাস্তি যা একটি সৌদি আরবীয় আদালত একজন ভুক্তভোগীকে -  গণধর্ষণের শিকার একজন ভুক্তভোগীকে - প্রদান করেছে। এটি একটি আক্রোশজনক ঘটনা," ক্লিনটন এক বিবৃতিতে বলেছিলেন।
* তৎকালীন সেনেটর বারাক ওবামা: "ভুক্তভোগীকে যে শাস্তি দেওয়া হয়েছে তা অন্যায়, কিন্তু রায়ের প্রতি দৃষ্টি আকর্ষণ করার প্রচেষ্টার কারণে আদালত যে শাস্তি দ্বিগুণ করেছে তা অন্যায়ের সীমা ছাড়িয়ে গেছে, আমি স্টেট ডিপার্টমেন্টকে এই রায়ের নিন্দা জানানোর জন্য তীব্র আহ্বান জানাই," ওবামা সেক্রেটারি অফ স্টেট কন্ডোলিৎসা রাইসকে লেখা একটি চিঠিতে লিখেছিলেন।
* সৌদি পররাষ্ট্রমন্ত্রী, প্রিন্স সাউদ আল-ফয়সালঅ্যানাপোলিস শান্তি সম্মেলনের সময়, সৌদি পররাষ্ট্রমন্ত্রী প্রিন্স সাউদ আল-ফয়সাল সাংবাদিকদের বলেছিলেন যে তিনি আশা করেন শাস্তিটি সংশোধন করা হবে। তিনি আরও যোগ করেন যে, "এই রায়টি তার সরকারকে কালিমালিপ্ত করতে ব্যবহৃত হচ্ছে, যদিও সরকার এর জন্য দায়ী নয় কারণ আদালতগুলো স্বাধীন।" "এবং উদ্বেগজনক বিষয় হল যে ব্যক্তিগত কর্মের এমন ব্যবহার সৌদি জনগণ এবং সৌদি সরকারকে অপমান করার উদ্দেশ্যে করা হয়।"
* সৌদি বিচার মন্ত্রণালয়ের আনুষ্ঠানিক বিবৃতি: একটি অভূতপূর্ব পদক্ষেপে এবং সৌদি আরবের কোনও সরকারি সংস্থার পক্ষ থেকে একটি ঐতিহাসিক প্রতিক্রিয়ায়, বিচার মন্ত্রণালয় ২০০৭ সালের ২৪ নভেম্বর সরকারি সৌদি প্রেস এজেন্সির মাধ্যমে একটি বিবৃতি জারি করে, যেখানে "আবেগপ্রবণ প্রতিক্রিয়ার ঊর্ধ্বে থেকে সাধারণের উপকারে আসে এমন বস্তুনিষ্ঠ সমালোচনাকে স্বাগত জানানো হয়।"
* মার্কিন যুক্তরাষ্ট্রে নিযুক্ত সৌদি রাষ্ট্রদূত, আদেল আল-জুবায়ের সিএনএন-এ পাঠানো এক বিবৃতিতে, আল-জুবায়ের উল্লেখ করেন যে "ন্যায়বিচারের জয় হবে।"
* মার্কিন পররাষ্ট্র দপ্তর—স্টেট ডিপার্টমেন্ট এই শাস্তিতে "বিস্ময়" প্রকাশ করে, কিন্তু এটি পরিবর্তনের আহ্বান জানানো থেকে বিরত থাকে।

## আরও দেখুন
* সৌদি আরবে ধর্ষণ
* সৌদি আরবে নারী অধিকার

## তথ্যসূত্র

বিষয়শ্রেণী:সৌদি আরবে নারীর প্রতি সহিংসতা
বিষয়শ্রেণী:এশিয়ায় গণধর্ষণ
বিষয়শ্রেণী:সৌদি আরবে নারী অধিকার
বিষয়শ্রেণী:সৌদি আরবে ধর্ষণ
বিষয়শ্রেণী:সৌদি আরবে বিতর্ক
বিষয়শ্রেণী:২০০০-এর দশকে ধর্ষণ